อนุสรณ์สถานใหญ่เขามันซู

อนุสรณ์สถานใหญ่เขามันซู (เกาหลี: 만수대대기념비; ฮันจา: 萬壽臺大紀念碑) เป็นหมู่อนุสรณ์สถานในเปียงยาง ประเทศเกาหลีเหนือ มีรูปปั้นทั้งหมด 229 ชิ้น เพื่อรำลึกถึงประวัติศาสตร์การต่อสู้ปฏิวัติของประชาชนชาวเกาหลี โดยเฉพาะอย่างยิ่งผู้นำของพวกเขา ส่วนกลางของอนุสรณ์สถานประกอบด้วยรูปปั้นทองแดงสูง 22 เมตร (72 ฟุต) สองรูป ของคิม อิล-ซ็องและคิม จ็อง-อิล ประวัติศาสตร์ ในเดือนเมษายน ค.ศ. 1972 คิม จ็อง-อิลสร้างอนุสรณ์สถานแห่งนี้เพื่อเป็นเกียรติแก่การครบรอบวันเกิด 60 ปีของคิม อิล-ซ็อง อนุสรณ์สถานนี้มีลักษณะเป็นรูปปั้นผู้นำผู้ยิ่งใหญ่เพียงลำพังมองไปยังเปียงยาง ห้าปีต่อมา รูปปั้นถูกเคลือบด้วยทองคำเปลว หลังจากนั้นไม่นาน การเคลือบทองนี้ก็ถูกลอกออกภายหลังการมาเยือนของเติ้ง เสี่ยวผิง ผู้ซึ่งหลังจากเห็นอนุสรณ์สถานแล้วได้แสดงความไม่พอใจเกี่ยวกับวิธีการใช้จ่ายความช่วยเหลือจากจีน ภายหลังอสัญกรรมของคิม จ็อง-อิลใน ค.ศ. 2011 รูปปั้นที่คล้ายกันของเขาถูกสร้างขึ้นทางด้านเหนือของรูปปั้นคิม อิล-ซ็อง ในเวลาเดียวกัน รูปปั้นของคิม อิล-ซ็องก็ถูกปรับเปลี่ยนให้แสดงภาพลักษณ์ของเขาในวัยที่มากขึ้นและกำลังยิ้ม ชุดเหมาเดิมของคิม อิล-ซ็องก็ถูกแทนที่ด้วยสูทแบบตะวันตก รูปปั้นของคิม จ็อง-อิลในตอนแรกมีลักษณะเป็นเสื้อโค้ทยาวแต่ก็ถูกเปลี่ยนอย่างรวดเร็วเป็นเสื้อพาร์กาที่เป็นเอกลักษณ์ของเขา แหล่งข่าวจากเกาหลีใต้ประมาณการค่าใช้จ่ายของรูปปั้นที่เพิ่มเติมนี้ไว้ที่ 10 ล้านดอลลาร์ โดยมีการสั่งให้คนงานชาวเกาหลีเหนือที่ทำงานในต่างประเทศบริจาคเงินคนละ 150 ดอลลาร์เพื่อสร้างอนุสรณ์สถานนี้ รายงานจากเดลีเอ็นเค (Daily NK) ระบุว่าภาพถ่ายดาวเทียมแสดงให้เห็นกิจกรรมการก่อสร้าง (เครนและกันสาด) รอบรูปปั้นตั้งแต่ปลายเดือนเมษายนจนถึงต้นเดือนมิถุนายน ค.ศ. 2024) ตามข้อมูลของเดลีเอ็นเค กิจกรรมการก่อสร้างรวมถึงการทำความสะอาด การขัดเงา การทาสี การชุบ การกำจัดสนิม การปรับปรุงเสาไฟฟ้า และการปรับปรุงระบบเสียงที่เปิดเพลงบรรเลงอย่างเคร่งขรึมตลอด 24 ชั่วโมง พวกเขายังรายงานอีกว่าในช่วงระยะเวลาการก่อสร้าง มีการบำรุงรักษาระบบลิฟต์ไฮดรอลิกในอุโมงค์ใต้รูปปั้นด้วย ลักษณะ ด้านหลังรูปปั้นกลางเป็นผนังของอาคารพิพิธภัณฑ์การปฏิวัติเกาหลี แสดงภาพจิตรกรรมฝาผนังโมเสกที่แสดงฉากจากภูเขาแพ็กดู ซึ่งถือว่าเป็นภูเขาศักดิ์สิทธิ์แห่งการปฏิวัติ ทั้งสองด้านของรูปปั้น ทอดออกไปจากอาคาร มีอนุสาวรีย์สองแห่งประกอบด้วยรูปปั้นทหาร กรรมกร และชาวนาต่าง ๆ ในการต่อสู้ปฏิวัติต่อต้านญี่ปุ่นและการปฏิวัติสังคมนิยม แถวยาวของรูปบุคคลที่ปรากฏอยู่บนอนุสาวรีย์เหล่านี้มีความสูงเฉลี่ย 5 เมตร (16 ฟุต) เว็บไซต์ทางการของเกาหลีเหนือบรรยายถึงอนุสรณ์สถานใหญ่เขามันซูไว้ดังนี้: กลุ่มประติมากรรมเหล่านี้แสดงให้เห็นอย่างครอบคลุมถึงประวัติศาสตร์อันเป็นอมตะแห่งการต่อสู้ปฏิวัติของประชาชนชาวเกาหลี ผู้ซึ่งได้บันทึกไว้แต่ชัยชนะและเกียรติยศภายใต้การนำอันชาญฉลาดของท่านจอมพลสูงสุดผู้ยิ่งใหญ่ ไม่เพียงแต่ในวันหยุดประจำชาติและวันรำลึกเท่านั้น แต่ในวันธรรมดาก็เนืองแน่นไปด้วยผู้คนที่จะนำตะกร้าดอกไม้และช่อดอกไม้มาวางไว้หน้าอนุสาวรีย์ เรามักจะเห็นคู่บ่าวสาวมาที่นี่ด้วย นักท่องเที่ยวชาวต่างชาติก็เช่นกัน พวกเขาปีนขึ้นมาบนเนินเขาและแสดงความเคารพอย่างสูงต่อท่านจอมพลสูงสุดผู้ยิ่งใหญ่ ผู้เยี่ยมชมสถานที่ทุกคน ทั้งชาวท้องถิ่นและชาวต่างชาติ ต้องโค้งคำนับเพื่อแสดงความเคารพ ชาวท้องถิ่นต้องวางดอกไม้เพื่อแสดงความเคารพและชาวต่างชาติก็มีทางเลือกที่จะทำเช่นกัน อนุญาตให้ถ่ายภาพรูปปั้นได้ แต่ภาพถ่ายนั้นจะต้องจับภาพรูปปั้นทั้งหมดทั้งตัว ห้ามถ่ายภาพระยะใกล้ของส่วนใดส่วนหนึ่งของรูปปั้นโดยเด็ดขาด อ้างอิง